วางกฎประกันไทยบุกอาเซียน
คปภ.คลอดเกณฑ์ตั้งสำนักงานผู้แทนฯ ดันประกันไทยบุกตลาดอาเซียน
30 มิ.ย. 2558

คปภ.คลอดเกณฑ์ตั้งสำนักงานผู้แทนฯ ดันประกันไทยบุกตลาดอาเซียน
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า นายประเวช องอาจสิทธิกุล เลขาธิการ คปภ. ในฐานะนายทะเบียน ได้ออกประกาศ คปภ.ล่าสุดถึง “แนวทางปฏิบัติการขอรับความเห็นชอบจัดตั้งสำนักงานผู้แทนในต่างประเทศของบริษัทประกันชีวิตและบริษัทประกันวินาศภัย” เพื่อต้องการส่งเสริมให้ธุรกิจประกันภัยของไทยเชื่อมโยงและขยายธุรกิจประกันภัยไปในภูมิภาคอาเซียน รวมถึงสนับสนุนเพื่อเพิ่มขีดความสามารถในการแข่งขันของธุรกิจประกันภัยไทยได้
ทั้งนี้ บริษัทประกันนั้นต้องมีฐานะทางการเงินและผลการดำเนินงานอยู่ในเกณฑ์ที่ดี มีอัตราส่วนความเพียงพอของเงินกองทุนติดต่อกันสี่ไตรมาสล่าสุด ไม่ต่ำกว่าอัตราที่นายทะเบียนอาจกำหนดมาตรการที่จำเป็นในการกำกับดูแลสถานะทางการเงินของบริษัท
นอกจากนี้ ในส่วนของบริษัทประกันชีวิตต้องมีอัตราส่วนสินทรัพย์ลงทุนต่อเงินสำรองประกันภัยไม่ต่ำกว่า 100% และบริษัทประกันวินาศภัยต้องมีอัตราส่วนสภาพคล่องไม่ต่ำกว่า 100% รวมถึงบริษัทต้องแสดงให้เห็นถึงความพร้อมของระบบงาน บุคลากร การบริหารจัดการ ข้อมูล ขอบข่ายงานที่เกี่ยวข้องทั้งในประเทศไทยและประเทศที่จะขอจัดตั้ง
แหล่งข่าวเปิดเผยว่า บริษัทต้องมีความรู้ความเข้าใจเกี่ยวกับสภาพแวดล้อมทางเศรษฐกิจสังคม การเมือง กฎหมาย รวมถึงกฎหมายที่เกี่ยวข้องกับการประกอบธุรกิจประกันชีวิตหรือธุรกิจประกันวินาศภัย และหลักเกณฑ์ที่เกี่ยวข้องกับการจัดตั้งสำนักงานผู้แทนของหน่วยงานกำกับในประเทศที่ขอจัดตั้ง
อย่างไรก็ตาม สำนักงานผู้แทนฯ ตั้งอยู่ในประเทศที่เป็นสมาชิกสมาคมประชาชาติแห่งเอเชียตะวันออกเฉียงใต้ หรืออาเซียน และจัดตั้งได้ไม่เกินประเทศละหนึ่งแห่ง โดยขอบเขตการดำเนินงานที่สำคัญ ต้องรวบรวมข้อมูล ข่าวสาร ติดต่อประสานงานเพื่อการวิจัยและพัฒนา การศึกษาวิเคราะห์โอกาสและความเป็นไปได้ในการขยายธุรกิจ ต้องเป็นหน่วยงานที่ไม่ก่อให้เกิดรายได้ 
แหล่งข่าวเปิดเผยว่า ที่สำคัญต้องไม่ดำเนินการใดๆ ที่อาจทำให้สาธารณชนเข้าใจได้ว่า สำนักงานผู้แทนฯ ของบริษัทเป็นสาขาของบริษัท หรือมีลักษณะเข้าข่ายการประกอบธุรกิจประกัน และต้องไม่กระทำการใดเพื่อหลีกเลี่ยงการปฏิบัติตามกฎหมายของประเทศที่จัดตั้ง หรือกฎหมายอื่นที่เกี่ยวข้อง